ועדת הפנים ואיכות הסביבה, כנסת 18, פרוטוקול מספר 410, 2011-07-04 11:00

אמנון כהן: אני פותח את ישיבת ועדת הפנים והגנת הסביבה.

אמנון כהן: הנושא הוא שכר שוטרים וזה למעשה דיון ההמשך.

אמנון כהן: אני כמצוות יו"ר הוועדה הקודם, שם את הנושא הזה על סדר היום.

אמנון כהן: אני מקדם בברכה את השר לביטחון פנים, מכובדי, יצחק אהרונוביץ, חבר הכנסת, שגם הוא שם את הנושא הזה בראש סדר העדיפות, שיש לו המון המון עבודה בהרבה מאד תחומים והנושא הזה כמובן חשוב גם לחברי חברי הכנסת, שגם הם ביקשו ממני שנקיים דיון המשך, לראות איפה הדברים עומדים.

אמנון כהן: אני רוצה גם לציין שהיתה לי פגישה מקדימה עם משרד האוצר, להתעדכן איפה הדברים עומדים.

אמנון כהן: אני דווקא הבנתי שיש משא ומתן די מתקדם בנושא הזה, אבל את התוצאות אנחנו עדיין לא רואים ולכן אנחנו רצינו להתעדכן כוועדה ולהיות לעזר גם לשר, גם למשרד האוצר – לראות איפה יש עדיין אי הבנות – על מנת שהדבר הזה יתקדם.

אמנון כהן: כי לא יכול להיות שהשוטר והשוטרים שבאים במגע ראשון עם האזרח, שבעיקר הם שוטרים שבתחילת הדרך, שוטרים זוטרים, איך שהם נקראים, או נקראים – הליבה - שוטרי הליבה בישראל - ירוויחו שכר שהוא שכר בושה וכתוצאה מכך, כמובן, הצעירים שלנו, שמשתחררים מהצבא, זה בכלל כמעט לא אפיק שהצעירים רוצים להשתלב בו, כי כבר יש להם אינפורמציה, לאחר אימונים כאלה ואחרים שהם יעברו בשביל להיות שוטרים, כמה שכר הם יביאו הביתה.

אמנון כהן: מדובר באנשים צעירים שבתחילת הדרך כבר רוצים כמובן להקים משפחה, להיות עם הילדים ולהרוויח שכר של כ-5,000 ₪ ולעמוד בפרונט.

אמנון כהן: על פי מסמך שעוד הוכן על ידי מרכז המחקר והמידע של הכנסת, עוד בדיון הקודם לגבי הנתונים, אנחנו רואים שהשוטר הממוצע, ההשקעה שלו 47.5 שעות בשבוע, שהוא משקיע וזאת למעשה כאשר כל המשק עובד בסביבות ה-40-41 שעות.

אמנון כהן: אנחנו גם רואים את השכר של שוטר, כאשר הוא בסביבות 5,000 ₪, ויש פה, ראיתי, השוואה בין 10 מדינות שנבחרו בעולם, המדינות שלמעשה דומות באופיין למדינת ישראל ואנחנו נמצאים בדירוג הכי הכי נמוך של אותו סקר, כאשר אנחנו גם מדברים שהשכר של שוטר, הוא בסביבות 68% משכר ממוצע במשק.

אמנון כהן: כמובן, אנחנו ראינו גם בדיון הקודם, הנושא עלה, שהשכר של שוטר הוא שכר גלובאלי, בלא להתחשב בשעות נוספת, בסופי שבוע, שישי שבת, חגים ולמעשה בהקצפות שהמדינה מטילה על המשטרה, לעשות כל מיני עבודות, כל מיני בנושא של ביטחון שוטף, להקפיץ את השוטרים באמצע הלילה, באמצע החג וגם בעבודה השוטפת מוקפצים ואף אחד לא נותן על זה את הדעת מבחינה כספית.

אמנון כהן: זאת אומרת, הוא בא כשליחות, אז יש גבול גם לשליחות, כמה בן אדם יכול להתנדב ולזה אנחנו כמובן מכוונים.

אמנון כהן: עוד דבר ששמנו לב אליו, אולי מצד אחד זה טוב – שהם לא מאוגדים כוועד כזה או אחר – לכן כביכול המדינה יכולה לעשות מה שהיא רוצה ואני גם אומר כאן בבית הזה, בוועדה הזאת, גם קודמי אמר את זה ואני מחזק את זה – שאנחנו חברי הכנסת, אנחנו וועדת העובדים של שוטרי מדינת ישראל ואנחנו נעשה את המאבק בשבילם, כי אנחנו שולחים אותם כחוד החנית של החברה לעמוד מול הפשיעה, מול כל מערכת הסמים של המדינה, מול כל הדברים הכי קשים של החברה הישראלית ולא יתכן שהם ישתכרו משכורות רעב כאלה.

אמנון כהן: לכן, אנחנו כולנו מתגייסים על מנת לפתור את הבעיה הזאת.

אמנון כהן: אני יודע, כבוד השר, שמת את זה בראש סדר העדיפות ואתה עושה מלאכתך באופן מסור, אבל אני רוצה להתייחס לגבי הדיון הקודם בוועדה ויצאו כאן ואני קראתי את כל הפרוטוקולים ואני באמת משבח את העבודה של כולם.

אמנון כהן: יחד עם זאת, היה סיכום דיון שלמעשה הוועדה קוראת, כתוב בסיכום דיון, הדיון האחרון שהיה בנושא הזה ב-13.7.2010, כמה זמן עבר?

קריאה: שנה.

אמנון כהן: יפה.

אמנון כהן: הוועדה קוראת למשרד האוצר ליישם את ההצמדה המלאה בדבקות לשכר בצה"ל, כפי שנקבע בהחלטת הממשלה ש' 33.

אמנון כהן: הוועדה קוראת למשרד האוצר להשיב מיד את הכספים שלא שולמו לשוטרים ולסוהרים ובעיקר את תוספת אי הקביעות שניתנת לאנשי הקבע בצה"ל.

אמנון כהן: הוועדה קוראת למשרד האוצר לנהוג באחריות רבה ולהבין שחלה עליו אחריות עצומה וחובת זהירות בגלל מעמדו כרגולטור, שאין מולו כוח עובדים מאורגן.

אמנון כהן: עוד משהו שאמר יו"ר הוועדה – אמר ועשה – הוועדה תגיש הצעת חוק פרטית לשיפור שכרם של השוטרים והסוהרים.

אמנון כהן: הצעת החוק הזו עומדת והונחה על שולחן הכנסת ואני לא הספקתי עדיין לדבר עם מציע החוק, שהוא יו"ר הוועדה קודם, חבר הכנסת דוד אזולאי.

אמנון כהן: הצעת החוק: הצמדת שכר שוטרים וסוהרים לשכר משרתי קבע בצה"ל, תיקוני חקיקה.

אמנון כהן: כנראה הממשלה מתנגדת, לכן כנראה זה עלה לוועדת שרים ועדיין זה לא אושר, אבל אני אומר שהצעת חוק זה בא בסוף.

אמנון כהן: אם אין לנו ברירה.

אמנון כהן: לכן, אדוני השר ומשרד האוצר והממונה על השכר, שהנציגים שלהם נמצאים כאן, אם אנחנו נראה שהדברים מתקדמים ואני התרשמתי שתוך שבועיים שלושה יש פתרון סופי לנושא הזה.

אמנון כהן: אני רוצה להתעדכן בוועדה ואם לאו כבוד השר, כבוד חברי הכנסת, אנחנו נפעל בכלים העומדים לרשותנו על מנת לסייע ולקדם את הדברים הללו, עד כמה שאפשר יותר מהר.

אמנון כהן: מה שכן, היה גם איזה שהוא הסכם שהייתי רוצה להתעדכן לגביו, הסכם שנחתם ביוני 2008 במשרד לביטחון הפנים, מול המשטרה ושירות בתי הסוהר, שדיבר על מענקים מסוימים ואף שילמו מענקים ל-4,200 שוטרים, על חשבון הסכם שכר של 10,000 ₪ חד פעמי, שאז שולם.

אמנון כהן: הבנתי שההסכם הזה לא המשיך כי היו כל מיני דברים.

אמנון כהן: גם הנושא של מנגנון ההשוואה של השכר של השוטרים והסוהרים לצה"ל – איפה זה עומד – האם זה המודל הנכון והטוב, כי הבנתי שיש מבחינת תפיסה או מבחינת הדרך שבה אנחנו מחשיבים את השכר, לא דומה מבחינת דרגה – סג"מ או סגן של קצין בצבא – לאותו בן אדם שהוא שווה בדרגה לשוטר או קצין שהוא מגיע למעשה כבר לשלב הזה של קצונה, כבר עם משפחה ובגיל יותר מבוגר.

אמנון כהן: זה לא קנה מידה מתאים.

אמנון כהן: יכול להיות שיש מנגנון אחר או מודל אחר, לנו הכל בסדר.

אמנון כהן: אנחנו מסכימים להכל, שבמבחן התוצאה – שכר השוטר יגיע ל-7,000-8,000 ₪ לפחות בהתחלה, שנוכל לגייס אנשים איכותיים לשורות של המשטרה, לתת להם גם הרגשה טובה וגם הם יהפכו להיות ככה מול האזרח שתהיה להם המוטיבציה, מעבר לזה שהם עושים איזו שליחות, אבל גם צריך ללכת גם למכולת, לקחת משכנתא, לעמוד מול מחויבויות.

אמנון כהן: לכן יש לך שותפים אמיתיים פה בוועדה ואני גם רוצה להגיד לשוטרים, לנשות השוטרים, שאנחנו עומדים פה לעזור לדברים האלה, עד כמה שאפשר, יותר מהר, כמה שיותר מהר וייטיב כמובן גם לגבי הגיוסים וגם לאלה שלא יפרשו למקומות אחרים, אנשים איכותיים, כי לאחר שהוא עובר תהליכים כאלה, הבנתי, רובם בורחים למקומות אטרקטיביים יותר, איפה שהשכר יותר גבוה ואז המדינה משקיעה בזה כשמונה חודשים על הכשרה על הדברים, זה הרבה הוצאות ואז הבן אדם האיכותי, שבנית אותו היטב, הולך פתאום למגזר אחר, שאתה השקעת בו והוא הולך להרוויח במקום אחר.

אמנון כהן: מכאן אני אתן לכבוד השר להגיד את העמדה שלו, איפה הדברים עומדים מבחינתנו, שאנחנו רוצים ללמוד את הדברים ואז גם נשמע את חברי הכנסת ואת משרד האוצר ואת הארגונים שרוצים לבוא ולדבר, בשמחה רבה.

אמנון כהן: בבקשה, כבוד השר.

יצחק אהרונוביץ': בוקר טוב.

יצחק אהרונוביץ': אדוני יושב הראש, חברי חברי הכנסת, הנציגים מהמשרדים השונים, כמובן משרד האוצר, שנמצאים פה.

יצחק אהרונוביץ': אני רוצה לפתוח ולומר שא' אני מאד שמח שאתה מקיים את דיוני המעקב, שזה בראש סולם העדיפויות שלך.

יצחק אהרונוביץ': אני מחזק אותך וגם את הקודם לך, שאתם עושים רבות עבור השוטרים והסוהרים.

יצחק אהרונוביץ': לצערי, אני מעל שנתיים שר לביטחון הפנים, לא צלח.

יצחק אהרונוביץ': המשימה לא צלחה.

יצחק אהרונוביץ': העמדות של האוצר הן קשוחות מאד, לא התקדמנו במילימטר אחד, למרות המשא וכאילו' שנערך.

יצחק אהרונוביץ': זה הכל מבחינתי זה דברים שנותנים תחושות.

יצחק אהרונוביץ': מעשים בשטח – שום דבר לא נעשה – ואנחנו ושוטרי משטרת ישראל והסוהרים, חיים במצב עלוב, בושה למשטרת ישראל, בושה לעם ישראל ולסוהרים שנמצאים, שאלה הם שוטריה וסוהריה, שלא מצליחים לתת את השכר הראוי לשוטרים ולסוהרים.

יצחק אהרונוביץ': השוטרים והסוהרים מקבלים 5,000 ₪.

יצחק אהרונוביץ': שכר התחלתי של השנים הראשונות.

יצחק אהרונוביץ': זה אותם שוטרים שנורים ברחובות נהריה.

יצחק אהרונוביץ': זה אותם שוטרים שמפזרים הפגנות פה בירושלים, הערב ואתמול ושלשום.

יצחק אהרונוביץ': זה אותם שוטרים שנמצאים בהר הבית.

יצחק אהרונוביץ': אותם סוהרים ששומרים על האסירים הביטחוניים ועוד רבות משימות המשטרה.

יצחק אהרונוביץ': אני מקבל הרבה סימפטיה, אני מקבל זלזול ממשרד האוצר, מההתייחסות שלהם כלפי וכלפי המשרד.

יצחק אהרונוביץ': מושכים אותי באף, גוררים אותי כבר שנתיים וחצי ללא שום פתרון וכך אנחנו באים לכאן, לדיון הזה.

יצחק אהרונוביץ': אני הייתי נאלץ ללכת ולקדם הצעות חוק פרטיות של חבר הכנסת אזולאי, של שלי יחימוביץ', של חיים כץ ועוד מישהו שהיה שם ואמרתי שאני מקדם את זה בוועדת שרים לחקיקה.

יצחק אהרונוביץ': התארגנו שם שרי הליכוד נגדי, בראשותו של ראש הממשלה, כדי להפיל את הצעת החוק.

יצחק אהרונוביץ': לטעמי, אני חייב להוביל את זה, כדי לאפשר התארגנות לשוטרים, שיהיה להם ועד.

יצחק אהרונוביץ': כי אם הוועד היום, השר והמנכ"ל לא הצליחו ואני אומר את זה בצער רב – לקדם את כל הנושא של שירות, שכר ותנאי שירות – אולי הוועד יעשה את זה, כמו שבכל מקום.

יצחק אהרונוביץ': רק לא מזמן היה פה ועד הרופאים, ראיתי.

יצחק אהרונוביץ': ראיתי את ועד הכבאים שמשבית כל פעם.

יצחק אהרונוביץ': יש וועדים שיודעים לעבוד יפה, משביתים, ההסתדרות תומכות.

יצחק אהרונוביץ': איפה אנחנו נמצאים?

יצחק אהרונוביץ': איזו הפקדות פה, איזו מדינות זאת?

יצחק אהרונוביץ': יש אחריות.

יצחק אהרונוביץ': לי יש אחריות כלפי השוטרים והסוהרים ואני אומר לכם רבותי, אני מרגיש שלא התקדמנו, אני לא מצליח לפרוץ את הסכר של האוצר, הם מאיימים עלי בכל מיני איומים - שאני לא אקבל אותם - כדי שיקדמו את נושא השכר.

יצחק אהרונוביץ': איפה אנחנו נמצאים?

יצחק אהרונוביץ': את הדברים האלה אני אומר בחומרה ואני אומר את זה בצורה גלויה – חייבים – אני אומר לך יושב הראש – חייבים לפרוץ את המחסום הזה.

יצחק אהרונוביץ': פעם אני סוגר עם אגף התקציבים, אומרים לי תלך אחר כך לאגף השכר.

יצחק אהרונוביץ': אני יושב עם אגף השכר, שולחים אותי לאגף אחר.

יצחק אהרונוביץ': מספיק עם הדברים האלה.

יצחק אהרונוביץ': יושבים פה הנציגים הבכירים שלהם.

יצחק אהרונוביץ': מספיק עם זה.

יצחק אהרונוביץ': בינתיים ישנם שוטרים שאין להם מה לאכול בבית.

יצחק אהרונוביץ': 5,000 ₪.

יצחק אהרונוביץ': תראו מה קורה עם הילדים שלהם בפעוטונים, תראו מה קורה בגני הילדים.

יצחק אהרונוביץ': על מה אנחנו מדברים?

יצחק אהרונוביץ': משרתי ציבור ומשחקים ועוד דיון ועוד דיון ומושכים אותך ותיתן פה ותוותר שם.

יצחק אהרונוביץ': מספיק.

יצחק אהרונוביץ': לא על גבם של הסוהרים והשוטרים.

יצחק אהרונוביץ': אני אומר את זה בכאב ואני אומר את זה בצורה נחרצת – צריך להפסיק עם זה.

יצחק אהרונוביץ': צריך לקדם את זה ואם לא – לקדם את הנושא של הצעות חוק פרטיות, כדי שיהיה באמת ארגון למשטרה ולסוהרים, כדי שיתנו להם את מה שמגיע להם.

יצחק אהרונוביץ': על מה דרשנו?

יצחק אהרונוביץ': על מה דרשנו?

יצחק אהרונוביץ': אתם יודעים מה הדרישות שאנחנו היינו מוכנים להתפשר עם האוצר?

יצחק אהרונוביץ': על 7,000 ₪.

יצחק אהרונוביץ': לא על 8,000.

יצחק אהרונוביץ': על 7,000 ₪.

יצחק אהרונוביץ': אמרתי, אני מוכן מחר לחתום, שיהיה 7,000 ₪.

יצחק אהרונוביץ': איפה זה עומד?

יצחק אהרונוביץ': אנחנו ניתן לך 5,500, 6,100, מספיק עם זה כבר.

יצחק אהרונוביץ': מספיק.

יצחק אהרונוביץ': יש גם אחריות כלפי אנשים.

יצחק אהרונוביץ': כל אחד שהולך הביתה שיסתכל על השוטרים ועל הסוהרים שלו.

יצחק אהרונוביץ': זה לא שלי, זה של עם ישראל.

יצחק אהרונוביץ': המשימות הן רבות ואני אומר לכם, חייבים לעשות מעשה.

יצחק אהרונוביץ': אני מבקש ממך, יושב הראש, יחד עם חברי הכנסת, תעזו לי לקדם את הנושא הזה.

יצחק אהרונוביץ': אני באמת מבקש בקשה – לפרוץ את המחסום הזה.

יצחק אהרונוביץ': עם שר האוצר דיברתי, עם האגפים דיברתי, עם ראש הממשלה מספר פעמים.

יצחק אהרונוביץ': מכולם הרבה סימפטיה קיבלתי – כן, אתה צודק, אנחנו חייבים לשנות.

יצחק אהרונוביץ': חייבים לתקן.

יצחק אהרונוביץ': כלום לא נעשה.

יצחק אהרונוביץ': כלום, וזאת הבושה.

יצחק אהרונוביץ': אני מבקש ברשותך לאפשר גם למנכ"ל לדבר.

אמנון כהן: וודאי, וודאי.

אמנון כהן: כבוד השר, הפתעת אותי, כי כשאני ישבתי עם האוצר, ישבתי עם מאיר בינג מהאוצר, הוא בתפקיד בכיר באוצר ואני הבנתי שאוטוטו דברים עומדים להיסגר, כך התרשמתי.

יצחק אהרונוביץ': גם אני חייתי בחלומות האלה.

אמנון כהן: אז אני חדש בתפקיד הזה, לא חדש פה בבית.

אמנון כהן: לכן אנחנו נפגשים עם מאיר גם בכל מיני ועדות אחרות ולכן לא כדאי למתוח יותר מדי את החבל.

אמנון כהן: כבוד השר דיבר מקירות ליבו ואני חושב שהוא הביע את כאבן של כל המשפחות של השוטרים והסוהרים ואם הוא לא יעשה זאת הוא יחטא לתפקיד שלו – ואני מחזק את ידיך - אתה לא לבד.

אמנון כהן: אני אומר לכם, אם לא תגיעו להבנות אז יהיו חקיקות.

אמנון כהן: בסוף תבואו להתאגדות של השוטרים.

אמנון כהן: תביאו את זה כך פשוט, אין ברירה.

אמנון כהן: אם אתם לא תטפלו זה יבוא.

אמנון כהן: לא יבוא כך – יבוא אחרת.

אמנון כהן: אז אני אומר, אני כמדינה מסתכל כרגע, לא חושב שצריך שהשוטרים יתארגנו, כי אנחנו לא רוצים להגיע לזה, כי אני חושב שיש להם משימות לאומיות.

אמנון כהן: לא יהיה מחר מצב שיש לנו משימה שאנחנו רוצים לשלוח אותם והם יגידו – אנחנו שובתים היום – לא נגיע לזה, אבל תביאו אותנו לזה.

אמנון כהן: אין ברירה.

אמנון כהן: אז לכן, אנחנו כרגע אומרים חברי הכנסת, אנחנו ועד העובדים של שוטרי ישראל.

אמנון כהן: השר אומר – אני – כאבם זה כאב שלי.

אמנון כהן: אז זה כרגע במצב הזה.

אמנון כהן: לא הרבה זמן זה יהיה.

אמנון כהן: לא תתנו לזה את היד, לא תפתרו את הבעיה – אני אומר לכם – תוך שבועיים שלושה הנושא יהיה אחר לגמרי, אני אומר לכם באחריות.

אמנון כהן: אני יושב ראש ועדה, אני ארתום פה את הבית הזה, את כל השרים, כמו שהוא דיבר, שרים מסוימים מסיעה שונה, יש לנו אינטרסים משותפים בכל מיני דברים.

אמנון כהן: אנחנו נגרום שהם יתמכו בהצעת החוק הזאת ואנחנו נלווה את זה עד הסוף, בסוף קשה לבטל חוק, אתם יודעים.

אמנון כהן: אמנם חוק עזר אם תנסו לעשות, אבל גם בזה נעמוד.

אמנון כהן: לכן אני אומר, מאיר, אני התרשמתי מכנות ליבך ואני מכיר אותך.

אמנון כהן: אני עבדתי איתך בשיתוף פעולה בוועדת כספים ואני מבקש ממך שהאמון שיש בינינו לא ייפגע.

אמנון כהן: אתה אמרת לי שזה אוטוטו צריך להיגמר.

אמנון כהן: אני מבקש, במהלך כמו שאז אמרת לי, בערך חודש ימים, עברו כבר שבועיים ואני רציתי לעשות דיון בוועדה להתעדכן.

אמנון כהן: רציתי להקדים את החודש לשבועיים.

אמנון כהן: אמרתי, אולי תוך שבועיים תבוא לנו בשורה ונגיד תודה רבה על הדיווח, השוטרים יוצאים למשימות והכל בסדר.

אמנון כהן: אני מבין שהדבר לא כך, לכן עוד שבועיים, כפי שאתה אמרת, חודש.

אמנון כהן: עוד שבועיים יהיה חודש.

אמנון כהן: אם עוד שבועיים הנושא לא סגור – אתה תראה אותנו בהתארגנויות אחרות - שונות וקשה לעצור את הגלגל אחרת כך, קשה לחזור בנו אחר כך, כי אנחנו הולכים על זה עד הסוף, כל סיעות הבית.

אמנון כהן: פה אין אחד שיגיד, פה זה סיעתי, פה מפלגתי, כי זה האנשים מיטב הבחורים שעומדים בחוד החנית ואנחנו חייבים לתת להם את הגיבוי.

אמנון כהן: הגיבוי כרגע אנחנו נותנים בוודאי, כמדינה נותנים גיבוי, אבל השכר קצת, אני חושב 7,000 ₪ שהוא מוכן ואני לא מסכים איתך, אבל אני אומר – הרע במיעוטו – בינתיים בואו ניקח את זה, גם אני איתך.

אמנון כהן: בואו נתחיל, השוטר המתחיל שיתחיל ואז לאט לאט יעלה בסולם.

אמנון כהן: עוד מנגנון אני רוצה – שלא כל אחד שמתגייס למשטרה - ישר הוא יחפש לקבל את הקצונה בשביל לעלות בסולם הדרגות, בסולם השכר.

אמנון כהן: אנחנו רוצים לשמור את האנשים הטובים – למטה, בשכבות האלה של סיורים, לתת ביטחון לאזרחים, שידעו גם לדבר ולתקשר ושלא אחרי תקופה מסוימת ישר הם בורחים, כי השכר לא מחזיק אותם.

אמנון כהן: או בורחים מהשירות או בורחים לקצונה או לתפקידים אחרים.

אמנון כהן: לכן, לתת לזה את הדעת שלשמור אותם, ברובד הזה שלפחות מספר שנים הם יתנו את המענה לטובת האזרח, אבל שיהיה שכר הולם, שנשמור עליהם.

אמנון כהן: בשלב הזה, קח את זה ברצינות, כי הוא דיבר על התארגנות, אנחנו ניתן לו את כל הגיבוי, כי יש פה הצעות חוק, אנחנו בינתיים מחכים.

אמנון כהן: אם לא – אנחנו מתקדמים.

אמנון כהן: אני אתן לראשון מחברי הכנסת, שהוא גם הבנתי יושב ראש השדולה של השוטרים והסוהרים וגם יש לו תפקידים שהוא עשה בעבר, מכיר את הארגונים האלה מלפנים ולפני.

אמנון כהן: אריה ביבי, בבקשה, מספר דקות.

אריה ביבי: אדוני יושב הראש, כבוד השר, חברי חברי הכנסת, אני שמח שיש שר שהוא גדל במשטרה והוא יודע מה זה משטרה והוא יודע מה זה עבודת משטרה.

אריה ביבי: זאת פעם ראשונה בהיסטוריה של מדינת ישראל שיש שר כזה ואנחנו רואים איך שהוא דיבר.

אריה ביבי: אני גם מודה ליושב הראש, שהוא מכיר את מצוקת השוטרים.

אריה ביבי: אנחנו דיברנו פה לפני שנה.

אריה ביבי: ישבנו באולם למטה של ועדת הפנים לפני שנה.

אריה ביבי: יושב הראש היה חבר הכנסת וכולנו גם דיברנו מקירות ליבנו.

אריה ביבי: הקריאות היו קריאות זעקה, קריאות של הצילו, אותן קריאות.

אריה ביבי: אני חושב, שמה שקורה, אני יכול רק להגיד, יש איזה פתגם ברומנית שאומר – שהבית נשרף והסבתא מסתרקת.

אריה ביבי: זה מה שקורה בדיוק – הבית נשרף והסבתא מסתרקת.

אריה ביבי: כולם זועקים, כולם רואים מה שקורה לשוטרים, כולם רואים איך שעבריין אחד, כמה שוטרים אתה צריך בשביל עבריין אחד?

אריה ביבי: כולם רואים מה שוטר צריך לעשות בשביל להיות שוטר.

אריה ביבי: אדוני, עם כל הכבוד לשר ולמנכ"ל ולכולם, היום, אם אתה מביא לו שוטר רובאי 2 הוא לא יקבל אותו.

אריה ביבי: למה?

אריה ביבי: בכדי שהרמה תישאר רמה.

אריה ביבי: אם אתה מביא לו שוטר עם השכלה של 10 שנות לימוד – לא יקבלו אותו – כי הם רוצים היום תיכון.

אריה ביבי: אם אתה מביא לו שוטר עם מצב בריאותי לא טוב - לא יקבלו אותו.

אריה ביבי: אם הוא לא עובר גיבוש – לא יקבלו אותו.

אריה ביבי: זאת אומרת, בשביל להיות שוטר אתה גם צריך להיות איני (IN) בחברה.

אריה ביבי: מה אתה מקבל?

אריה ביבי: שכר המינימום היום עומד על 4,100 ₪.

אריה ביבי: השוטר מקבל 5,000 ₪.

אריה ביבי: 5,000 ₪ - מדובר בשוטר שהוא אחרי צבא, שרק התחתן, הקים משפחה, יש לו ילד, הילד בגן, אני יודע מה, כי יש לי נכד כזה - 3,000 ₪.

אריה ביבי: תוסיף על זה משכנתא, אין היום זוג צעיר שאין לו משכנתא.

אריה ביבי: אם אין לו משכנתא אז יש לו שכר דירה.

אריה ביבי: תוסיף על זה שכר דירה, שכר דירה זה 3,500-4,000 ₪, או משכנתא לחילופין, זה 2,700 ₪.

אריה ביבי: לאחר מכן – ארנונה, חשמל, מים ---

קריאה: וצריך גם לקנות קוטג'.

קריאה: לא כל יום, אבל---

אריה ביבי: אתה מגיע עם הכלכלה – בין 8,000 ל-9,000 ₪.

אריה ביבי: אם גם הוא ואשתו ובדרך כלל הם מכירים במשטרה, אז הוא ואשתו מגיעים ל-10,000 ₪.

אריה ביבי: אם הם מרוויחים 10,000 ₪ והם צריכים לשלם 9,000 ויש לו איזו חתונה של חבר באמצע ---

קריאה: ואם אשתו לא עובדת?

אריה ביבי: אני מדבר על 'אשתו עובדת' והכל טוב ויפה ואז אדוני ---

חמד עמאר: אני אעלה את הנושא ש-'אשתו לא עובדת', זה מה שקורה אצלנו.

אריה ביבי: נכון.

אריה ביבי: זה בדיוק.

אריה ביבי: ' אשתו לא עובדת' זה קורה בכפרים הדרוזים.

אריה ביבי: אדוני, אני לא רוצה להגיד לך בנוסף, שוטר הוא בעצם ברחוב הכל ואני במקרה יצא לי להיות במשטרה.

אריה ביבי: שוטר צריך להיות עובד סוציאלי, שוטר צריך להיות פסיכולוג, צריך להיות חובש, כי הוא מגיע לתאונה, הוא הראשון שמגיע, הוא צריך להיות חובש.

אריה ביבי: הוא צריך להבין בהכל, בקיצור, על מנת לא להלעיט אתכם.

אריה ביבי: מה הוא מקבל?

אריה ביבי: הוא מקבל נאדה, שום דבר.

אריה ביבי: 5,000 ₪.

אריה ביבי: אדוני, אתה יודע כמה שוטרים עוזבים בשנה?

אריה ביבי: שהמנכ"ל ידבר הוא יגיד לך ששוטרים עוזבים כל שנה.

אריה ביבי: שוטר, לאחר שאתה משקיע בו ואתה אמרת את זה ואני מברך אותך, כי אתה גם מבין את מצוקת השוטרים ויודע גם מה עושים.

אריה ביבי: שוטר כזה מביא 5,000 ₪.

אריה ביבי: עכשיו, יותר גרוע, פנסיונר במשטרה.

אריה ביבי: אדוני, יש פנסיונרים עם 1,500 ₪ בחודש.

אריה ביבי: איפה נשמע דבר כזה?

אריה ביבי: אני כיושב ראש השדולה, בפסח, חילקנו כ-400 מנות לשוטרים, שלא היה להם כסף לעשות פסח.

אריה ביבי: אתה יודע כמה שוטרים מגישים בקשות לאיגוד הגמלאים?

אריה ביבי: אין חודש שאין 100 שוטרים שמגישים סעד, גמלאים שמגישים סעד.

אריה ביבי: עכשיו, אני באמת אוהב את החברה' האלה מהאוצר.

אריה ביבי: אני אוהב אותם.

אריה ביבי: הם חברים שעושים עבודה, למה?

אריה ביבי: כי הם נושאים על גבם את השר והם נושאים על גבם את סגן השר.

אריה ביבי: אבל בישיבה הזאת, בלי לפגוע בהם, הם חברה' על הכיפאק, אבל הייתי רוצה שמשרד האוצר ישלח לפה מישהו שיכול לקבוע מדיניות, שיכול לשבת פה ולהגיד – אוקי, אני אשב.

אריה ביבי: מה הוא יכול להגיד?

אריה ביבי: הוא יכול להגיד ואני באמת לא, חס וחלילה, בלי לפגוע בכם, אתם עושים את העבודה על הכיפאק ואתם חברה' נהדרים, אבל, אדוני יושב הראש – מה שהם יכולים להגיד לנו – בסדר, אני אעביר את זה לממונה והממונה יעביר את זה לשר.

אמנון כהן: לא, יש תשובות.

אריה ביבי: יש תשובות?

אמנון כהן: כן.

אריה ביבי: כן?

אריה ביבי: כולל הגמלאים?

אמנון כהן: כן.

אריה ביבי: יאללה, על הכיפאק, אני אשמח מאד.

קריאה: אולי נשמע?

אמנון כהן: מה שתחליטו.

אמנון כהן: רציתי פשוט לשמוע אתכם.

אמנון כהן: אתם רוצים תשובות עכשיו?

אמנון כהן: ניתן, בבקשה.

אריה ביבי: אני אסיים.

אריה ביבי: אני אשמח מאד אם הם יבואו עם תשובות.

אמנון כהן: יש תשובות.

אריה ביבי: אני באמת אשמח, אבל שיבואו גם עם תשובות לגבי הגמלאים.

אריה ביבי: אני גם רוצה לדבר בקצרה, כי אני יודע שזמננו קצר, יש 2,000 ₪ שהובטחו.

אריה ביבי: זה עדיין לא מומש.

אמנון כהן: אני הבנתי, אני שאלתי אותם על זה כבר.

אריה ביבי: לא, גם ה-2,000 ₪, גם על זה צריכים לתת את הדעת.

אריה ביבי: תודה רבה.

אמנון כהן: אוקי.

אמנון כהן: חבר הכנסת חמד עמאר, בבקשה.

חמד עמאר: אדוני יושב הראש, קודם כל אני רוצה לברך את השר על העמדה שלו, על התמיכה שלו במשטרה.

חמד עמאר: זה לא פעם ראשונה שאני שומע אותו בנושא של שכר השוטרים וטוב שיש שר המודע למצוקות של השוטרים ורצה לפתור את הבעיה הזאת, כי אתה רואה את זה, אדוני יושב הראש.

חמד עמאר: אנחנו קיימנו דיון לפני שנה בדיוק, אמרת – 3.7.

חמד עמאר: היום אנחנו ב-4.7, אנחנו לפני שנה בדיוק קיימנו דיון ואני לא רואה שום דבר שהשתנה והשר, גם אז ---

אמנון כהן: 13.7, שנהייה מדויקים כתוב, 13.7.

חמד עמאר: לא, אתה אמרת 3.

חמד עמאר: אז זה 13?

חמד עמאר: אז כמעט שנה.

חמד עמאר: השר גם דיבר אותו דבר, מהלב, מהרגש שלו לשוטרים, כשוטר לשעבר וכקצין בכיר במשטרה.

חמד עמאר: ולכן, אדוני יושב הראש, אני מודה לך על קיום הדיון הזה, עוד פעם.

חמד עמאר: אולי נצליח להגיע בסופו של דבר לתוצאה שאנחנו רוצים להגיע אליה.

חמד עמאר: אני באתי עכשיו מדיון בוועדת הכלכלה על העלייה במחירי המזון ואתה שומע שם איזה עלויות יש ומה המצב שלנו לעומת העולם ואתה רואה שלא באחוז ושניים עולה המזון בשנים האחרונות, אפילו בעשרות אחוזים ואתה כאן בא ויושב ושומע על המצוקה של השוטרים ואתה מסתכל על הטבלה של השכר ואתה רואה 4,600 ₪ נטו, לא 5,000 ₪, של שוטר עד 5 שנים.

חמד עמאר: אני מנסה לחשב איך אדם כזה, אם הוא מפרנס יחיד ואני אגיד לך – במגזר הדרוזי כמעט מפרנס יחיד – לא בגלל שהנשים לא רוצות לעבוד או לא לומדות.

חמד עמאר: הן לומדות ועושות תואר, אבל ביישובים הדרוזים, בבית ג'אן, אישה שרוצה ללכת לעבוד בתל אביב, היא צריכה לצאת בשתים עשרה בלילה, אולי היא תגיע בשש בבוקר לתל אביב.

חמד עמאר: אין תחבורה ציבורית, אין כלום.

חמד עמאר: היא רוצה, יש לה תואר, אבל היא לא יכולה לעבוד כי אין מקומות עבודה והיא לא יכולה לעבוד.

חמד עמאר: אדם כזה, עם 4,600 ₪, אדוני יושב הראש, אדוני השר, רוצה לגמור את החודש ובאים ואומרים במגזר הדרוזי לא משלמים ארנונה.

חמד עמאר: איך הוא יכול לשלם ארנונה?

חמד עמאר: שישלם עבור החלב שהוא רוצה לקנות, הקוטג', שישלח את הילדים שלו לבית הספר, שיקנה להם ספרים, שיקנה להם בגדים, שיקנה להם אוכל.

חמד עמאר: אני לא רוצה להגיע למצב שאנחנו הולכים ומסתכלים במקרר של שוטר ולא מוציאים בו מזון וזה מה שקורה היום.

חמד עמאר: שוטרים היום לא יכולים להרשות לעצמם לקנות דברי מזון ואני לא רוצה להגיד דברי מזון בסיסיים.

חמד עמאר: עם המשכורת הזאת – אני לא י ודע איך הם גומרים את החודש – ואני לא חושב שהם יכולים לגמור את החודש.

חמד עמאר: אדוני יושב הראש, חשובה מאד האיכות של האנשים שיגיעו למשטרה.

חמד עמאר: אנחנו לא רוצים להגיע למצב שלא המוצלחים ואלה שלא יכולים למצוא עבודה בחוץ, אלא רק הולכים למשטרה ומתגייסים למשטרה.

חמד עמאר: אנחנו רוצים איכות של שוטרים שיגיעו, שיטפלו באזרח הפשוט שרוצה את העזרה של המשטרה.

חמד עמאר: אנחנו רוצים את האנשים האלה שיגיעו, אנחנו לא רוצים להגיע למצב שהמשטרה סגורה היום בפני האנשים המוכשרים שיכולים להגיע למשטרה.

אמנון כהן: תודה.

אמנון כהן: אנחנו נשמע כרגע את המנכ"ל ואחר כך נחזור עוד פעם.

אמנון כהן: בבקשה, כבוד המנכ"ל.

יעקב גנות: אחרי הדברים האלה זה קצת קשה לי, אבל אני רוצה לתת קצת נתונים.

יעקב גנות: תראו, בניגוד למקומות אחרים בעולם, השוטרים והסוהרים שלנו ואני לא רוצה לחזור על זה, מפני שאין כמו השר, ישנו פה גם חבר הכנסת אריה ביבי, הם גדלו יחד איתנו.

יעקב גנות: אבל, תדמיינו לעצמכם ובתפקידי הקודם כנציב שב"ס, אגף עם 120 אסירים ביטחוניים, 2 סוהרים לא חמושים, מפני שאלה הנהלים, סוהרים חדשים עם 5,144 ₪.

יעקב גנות: זה מה שהם מקבלים.

חמד עמאר: נטו או ברוטו:

יעקב גנות: ברוטו.

יעקב גנות: זה אותו דבר, אין שם מס הכנסה כמעט.

יעקב גנות: בשוויץ, השוטרים מקבלים את המשכורות הגבוהות ביותר במשק, כדי לא להעמיד מכשול בפני עיוור.

יעקב גנות: מי שנתן פה את הדוגמא, זה רק מוועדות הכנסת, זה לא 47 שעות.

יעקב גנות: אין מגבלה לגבי השעות.

יעקב גנות: אין מגבלה.

יעקב גנות: 47 זה הפקידים, זה אנחנו.

יעקב גנות: אנחנו מדברים על השוטרים החדשים, הדיון הוא קודם כל על המתגייסים החדשים, על הסיירים, בלשים וחוקרים, אנשי המודיעין.

יעקב גנות: על זה אנחנו מדברים.

יעקב גנות: אנחנו לא מדברים על גנרלים ולא על ראשי מחלקות ולא על ראשי המטות.

יעקב גנות: אנחנו מדברים על כאלה, זה הדיון שאני מקיים אותו בעצם עם משרד האוצר ויש אוזן קשבת.

יעקב גנות: יש.

יעקב גנות: מצד שני, אנחנו רוצים תוצאות.

יעקב גנות: רבותי, באילת הקמנו את השיטור העירוני.

יעקב גנות: ניתנו תקנים, העירייה צריכה להקצות פקחים, אין בעיה של פקחים, יש בעיה של שוטרים ולמה?

יעקב גנות: 5 שוטרים, רק בחודש האחרון ואני קשה לי, כשוטר מגיל 17 שוטר, קשה לי לבוא ולהגיד ואני לא רוצה וזה לא נעים לי – שהופכים אותנו למסכנים – אנחנו לא מסכנים.

יעקב גנות: השוטרים הם לא מסכנים ואסור לנו להפוך את זה למסכנים, כי אז בטח ובטח לא יבואו אלינו.

ניצן הורוביץ: אז מה, חמישה שוטרים מה?

ניצן הורוביץ: התחלת משפט.

יעקב גנות: עזבו את התחנה והלכו לעבוד במעבר רבין.

יעקב גנות: למה?

יעקב גנות: שם משלמים יותר.

אריה ביבי: זה מגיע ל-10,000 שח.

יעקב גנות: אני אומר, במחוז הדרומי עזבו רק לאחרונה 16 שוטרים.

יעקב גנות: עכשיו, כדי שתבינו את הנתונים ואלה נתונים שאני בתור פקיד ממשלתי, תפקידי לעקוב אחרי הנתונים האלה.

יעקב גנות: עלות הכשרת שוטר, העלות הבסיסית, שוטר שמסיים קורס טירונים, עולה למדינת ישראל 51,000 ₪ פר נפש.

יעקב גנות: 51,000 ₪ פר הכשרת שוטר.

יעקב גנות: 51,000 כפול כמה מאות חדשים שבאים לשנה, שנתיים, שלוש, עוזבים.

יעקב גנות: אני לא מדבר עכשיו על דבר מה נוסף, על הניסיון, על ההיכרות, על ההתמקצעות, על התרומה.

יעקב גנות: אני מדבר נטו, כפקיד.

יעקב גנות: 51,000 ₪, הוא בא, היום זה לא התקופה של ---

אמנון כהן: שנייה אחת, הם לא מחתימים אותם שפר הכשרה הוא צריך להישאר תקופה מסוימת?

יעקב גנות: אדוני, אז מה, תחזיק אותו 10 שנים?

חמד עמאר: אתה יכול להחזיק שוטר בכוח?

אמנון כהן: שאלתי שאלה.

יעקב גנות: אני עונה – תחזיק אותו כמה שנים כדי שהוא יוכל להחזיר את ה-51,000 ₪.

יעקב גנות: מאיפה הוא יחזיר את ה-51,000 ₪?

אמנון כהן: לא, אני שואל, יש מקומות גם בעולם, שמממנים שכר לימוד ובתמורה מבקשים מספר שנים.

יעקב גנות: לא, לא, לא, זה לא שכר לימוד.

אמנון כהן: למשל, למשל, אני מבין.

אמנון כהן: אבל המדינה ---

אריה ביבי: אז לקחת אותו שוטר והפכת אותו לעבריין.

אריה ביבי: מאיפה הוא יביא 51,000 ₪?

אריה ביבי: הוא יתחיל לגנוב.

אמנון כהן: לא, אני אומר, אם תיתן לו 10,000 ₪ בחודש ואז תגיד לו – אני אממן לך את הקורס – ואתה נשאר לפחות שנתיים לעבוד.

אמנון כהן: זה מה שאני אומר.

אמנון כהן: 10,000 ₪ כדאי לו, כי אם הוא אומר אני נכנס לקורס, לומד, אני משקיע בו כמדינה 51,000 ₪, גמר את הקורס, הלך לחברת אבטחה, הפך להיות מפקד שם.

אמנון כהן: אתה מבין?

אמנון כהן: אז אני אומר לא.

אמנון כהן: תן לו אתה, במקום שיברח.

אמנון כהן: עלה לך 51,000 ₪, אז תן לו את זה, זה מה שאני אומר.

אמנון כהן: 5,000 ₪ אתה נותן, תוסיף לו עוד כל 3,000 ₪ כל חודש, זה כבר שנה שנתיים, אתה אומר שנתיים אתה עובד אצלי לפחות.

חמד עמאר: תוסיף לו 3,000 ₪, אני מבטיח לך, אף אחד לא יברח להם משם.

אמנון כהן: זה מה שאני אומר.

אמנון כהן: אז אני אומר, תתנה את זה לפחות בהשקעה, זה אותו דבר, חשבון.

אמנון כהן: אם הוא בורח, עלה 50,000 ₪.

אמנון כהן: בבקשה אדוני.

יעקב גנות: בסדר, אני רוצה להמשיך.

יעקב גנות: תראו, אני י חד עם אנשי המשטרה והשב"ס, ישבנו בשבועיים האחרונים עם משרד האוצר.

יעקב גנות: יש נכונות, אבל הנכונות היא ברמה שאנחנו, אני איך אומרים, אני לא יכול לחזור הביתה ולהגיד – הבאתי את הבשורה.

יעקב גנות: זו לא בשורה.

יעקב גנות: אם אנחנו לא נגיע למצב של קפיצת מדרגה לשוטר מתחיל, אני מדגיש – שוטר סיור, חקירות, בילוש מתחילים, אנשי מג"ב - לחזור עם כמה מאות שקלים, אני מרים ידיים.

יעקב גנות: אנחנו מדברים על כמה מאות שקלים, רוצים להגיע ל-6,000.

יעקב גנות: הציעו לנו את המענקים פלוס להגיע.

יעקב גנות: לדעתי, לא זה המצב שאנחנו יכולים.

יעקב גנות: אני אומר, לפחות לגבי השוטרים והסוהרים החדשים.

יעקב גנות: לגבי כל המשטרה – זו אופרה אחרת – צריכים לשבת, לבדוק את כל בעיות השכר של משטרת ישראל.

אמנון כהן: הנקודה ברורה, תודה.

אמנון כהן: אנחנו עוד נחזור אליך.

אמנון כהן: תן לנו לשמוע את חברי הכנסת.

אמנון כהן: רק אני אומר לאנשי האוצר, עולים פה כל מיני דברים ואני גם רואה שהמדינה מפסידה פה הרבה כסף בהכשרה.

אמנון כהן: אז אני אומר, במקום שתלמד אותו והוא יברח, תגדיל את הסכום ל-8,000 ₪.

אמנון כהן: אם תגיד שלפחות שנתיים הוא ייתן שירות, בשנתיים, אם אתה מוסיף לו 3,000 ₪, מבחינת חשבון, אז זה בערך 50-60,000 ₪.

אמנון כהן: זאת אומרת אתה אומר – לפחות שנתיים אני יודע, הוא ישקיע, ייתן לי במדינה.

ניצן הורוביץ: הוא מחזיר את ההשקעה.

אמנון כהן: מחזיר את ההשקעה ואז אתה אומר, אם הוא מרוויח כבר טוב, הוא כבר יישאר בשורות המשטרה.

אמנון כהן: זאת אומרת, אתה פה כמו חלמאות.

אמנון כהן: אתה נותן לו, מכשיר אותו, המדינה משקיעה בו – והוא הולך – ואתה אומר, תשמע, זה מה יש.

אמנון כהן: אבל כלכלית אנחנו מסתכלים עליהם, על המעגל הזה.

אמנון כהן: תן לו את השכר הגבוה, תכניס אותו למעגל, תקבל אנשים איכותיים, תגיד לו אתה מקבל 8,000 ₪, אני מכשיר אותך, אבל אתה שנתיים חייב להישאר במערכת, זה מקובל ואז אתה אומר, אם רצית אותו אתה במערכת והוא טוב והוא ראוי – הוא ממשיך – אם לא, תחליטו אתם, גם אתה תחליט אם הוא רוצה להמשיך.

חמד עמאר: אדוני יושב הראש, רק אם נוכל לקבל את הנתון – כמה אנשים שאחרי שקיבלו את ההכשרה – עזבו את המשטרה.

אמנון כהן: כן, אוקי, תיכף.

אמנון כהן: אם יש לכם את הנתון הזה – תכינו אותו.

אמנון כהן: חבר הכנסת הורוביץ, תורך הגיע.

ניצן הורוביץ: כן, תודה אדוני.

ניצן הורוביץ: בקיצור נמרץ, כולנו פה סביב השולחן העגול הזה, רוצים משטרה טובה.

ניצן הורוביץ: משטרה ממורמרת זה דבר רע מאד למדינה.

ניצן הורוביץ: זה רע לשוטרים, רע לאזרחים, רע לשלטון, רק לדמוקרטיה, רק לכולם.

ניצן הורוביץ: אף אחד לא מרוויח ממשטרה ממורמרת והמשטרה היא ממורמרת.

ניצן הורוביץ: אני יכול לספר, אני נתקל הרבה בשוטרים, אנחנו עושים הרבה פעילויות, בין אם בשטח, בין אם במקומות אחרים ואני רואה את החברה' האלה, עומדים בשמש, עכשיו קיץ ואני יושב ומדבר איתם ובאמת – נשבר לי.

ניצן הורוביץ: הם מספרים לי, הם רואים חבר כנסת, פותחים, מראים לי, אפילו הם מסתובבים עם התשלומים בכיס כי הם כל כך עצבניים, מראים – בוא תראה כמה אני מקבל.

ניצן הורוביץ: במקום להתעסק בדברים, הם מתעסקים על החשבון שלהם ואני מבין אותם לגמרי.

ניצן הורוביץ: לגמרי אני מבין אותם.

ניצן הורוביץ: זו עבודה עם סיכון, עבודה קשה.

ניצן הורוביץ: חברה', עוזר פרלמנטארי מרוויח פה 8,000 ₪, אז שוטר סיור, שקורע את התחת, סליחה על הביטוי וגם מסכן את החיים שלו והרי שוטרים נפצעים ונהרגים, זה מה שהוא מביא הביתה?

ניצן הורוביץ: חברה' זה דבר מעליב, נו באמת.

ניצן הורוביץ: אני לא חושב שיש פה מישהו שיחלוק עלי.

ניצן הורוביץ: אני רוצה להגיד לכם כמה דברים.

ניצן הורוביץ: בחו"ל, שוטרים מאוגדים.

ניצן הורוביץ: בחו"ל שוטרים מאוגדים.

ניצן הורוביץ: תדעו לכם את זה.

ניצן הורוביץ: בצרפת, בגרמניה, באנגליה, איגודי שוטרים, בחו"ל שוטרים מאוגדים.

ניצן הורוביץ: לא ראיתי שזה פוגע בתפקוד המשטרה.

ניצן הורוביץ: אז לתשומת לב האנשים שחושבים שאיגוד שוטרים יפגע.

ניצן הורוביץ: אם תמשיכו עם המדיניות הזאת כלפיהם, הם בחוסר ברירה, הם יתאגדו ואגב - אני לא יודע אם זה יזיק – אולי זה גם יועיל.

ניצן הורוביץ: דבר שני, ההבדל פה מצה"ל שנפתח, אין לו שום הצדקה.

ניצן הורוביץ: אני לא חושב ששוטר שטח עובד פחות קשה מחייל או מקצין בצבא.

ניצן הורוביץ: אני לא חושב שזה נכון.

ניצן הורוביץ: לדעתי, רוב השוטרים עובדים יותר קשה.

ניצן הורוביץ: רב השוטרים.

ניצן הורוביץ: כך אני חושב.

ניצן הורוביץ: אני לא חושב שגם בעניין הזה מישהו יחלוק עלי.

ניצן הורוביץ: אני חושב שיש פה זלזול.

ניצן הורוביץ: השר אמר את זה בצורה הכי חריפה.

ניצן הורוביץ: השר הוא שוטר בעצמו, אני לא יכול להגיד את זה בצורה יותר חריפה ממנו.

ניצן הורוביץ: בעניין הזה תדעו לכם, כולנו פה בכנסת, מהצד הזה של המפה, מהצד השני – כולנו בעניין הזה ביחד – באמת כולנו.

ניצן הורוביץ: על הצעת החוק של כולנו חתמנו, כי בעניין הזה, בין אם אתה מסתכל מהביטחון האישי של האזרח, בין אם אתה מסתכל על רווחת השוטר, בין אם אתה מסתכל מהדמוקרטיה, בין אם אתה מסתכל מחופש זכויות היסוד שאנחנו רוצים שהמשטרה תבטיח, מכל כיוון שהוא – אני רוצה כאן משטרה טובה – וזה אינטרס של כולנו.

ניצן הורוביץ: אני חושב שאולי חוץ מאחות סיעודית שמטפלת בקשישים סיעודיים, זו אולי העבודה הכי קשה שיש במשק.

ניצן הורוביץ: באמת.

ניצן הורוביץ: אני אומר לכם את זה, לפעמים אתם יודעים, אני אסיים בזה, אנחנו באים בדרישות.

ניצן הורוביץ: אני אמרתי את זה למפקד מחוז תל אביב, היה אירוע גדול בתל אביב לא מזמן, אירוע ענק והשוטרים עבדו מהבוקר, עמדו שם בשמש והיו לנו כל מיני טענות וככה.

ניצן הורוביץ: כשראיתי את החברה האלה אמרתי: אתה יודע מפקד המחוז, אני היו לי כל מיני בקשות, אבל שאני רואה את החברה שלך, בסדר, אין לי מה להגיד ואני גם יודע כמה הם מקבלים על זה.

ניצן הורוביץ: זה היה יום שישי, לא מקבלים על זה שום תוספת.

ניצן הורוביץ: אז אמרתי בסדר.

ניצן הורוביץ: אבל חברה, זה לא יכול להימשך ככה.

ניצן הורוביץ: באמת, אי אפשר להימשך ככה.

ניצן הורוביץ: זו תעודת עניות לחברה הישראלית.

אמנון כהן: תודה.

אמנון כהן: אנחנו נשמע את ארגון נשות השוטרים והסוהרים, המנכ"לית אביגיל, את רוצה כמה משפטים?

אמנון כהן: בבקשה, גברתי.

אביגיל שררה: תודה רבה.

אביגיל שררה: קודם כל אני רוצה לברך אותך על ההירתמות שלך למען ארגון נשות השוטרים והסוהרים, למען השוטרים והסוהרים במדינת ישראל.

אביגיל שררה: זה מאד חשוב.

אביגיל שררה: אנחנו רוצים גם ששוטרים יגיעו לעבודה שלהם מתוך שליחות, לא מתוך עבודה.

אביגיל שררה: השר דיבר וגם אריה דיבר על השוטרים ועל הסוהרים.

אביגיל שררה: לנו כאן יש תלושי משכורת של שוטרים וסוהרים, שבעצם מס ההכנסה שלהם הוא 79 ₪.

אביגיל שררה: זה אומר בעצם המון על שכר השוטרים והסוהרים.

אמנון כהן: מס הכנסה שלילי.

אביגיל שררה: כן, יש לנו תלוש משכורת, אני מוכנה להראות לך את זה.

אמנון כהן: לא, אם נכנסים בהגדרה של מס הכנסה שלילי, עוד מס הכנסה מחזיר להם כסף, כי הם אל מגיעים לרף.

אביגיל שררה: יש כאן 79 ₪, השני 138 ₪ וזה אנשים עם שלושה ילדים, לא ילד אחד.

אביגיל שררה: הם צריכים שלושה גנים, שזה לא פשוט.

אביגיל שררה: קודם כל, אנחנו פה גם לתת רוח גבית לשר שלנו, שאנחנו יודעים שעושה את מלאכתו נאמנה ולא מפסיק לפעול למען משפחות השוטרים והסוהרים.

אביגיל שררה: נמצאים פה האוצר, ניר חזר עכשיו מדיון בנושא של הפקדים שאנחנו בעצם הגשנו תביעה לבית דין לעבודה על נושא שכר השוטרים וגם ב-18 ביולי, דיברתם על הנושא של אי ביטחון תעסוקתי, ב-18 ביולי אנחנו הגשנו תביעה יחד עם כל הארגונים, איפ"ה, איגוד הגמלאים, קרנות סוהרים, בגין הנושא הזה.

אביגיל שררה: יש החלטת ממשלה בעצם ש' 33 והיא לא ממומשת כי האוצר מחליט שפה לא מגיע לנו.

אביגיל שררה: אנחנו מרגישים, המעמד של השוטרים מאד נחות, מאד נחות, כולם יודעים.

אביגיל שררה: כששומעים צה"ל אז באמת, וואו.

אביגיל שררה: שומעים משטרה, שבעצם זה הביטחון הפנימי שלנו, פה אנחנו חיים, אז אין לנו מעמד ואין לנו שכר ועוד הרבה דברים.

אביגיל שררה: אין לנו גם את זכות השביתה.

אביגיל שררה: הנה, עכשיו המורים משביתים את כל בתי הספר, זה בסדר, אז נותנים להם מה שהם רוצים.

אביגיל שררה: הרופאים – אוטוטו יקבלו.

אביגיל שררה: הפרקליטים – השביתו – קיבלו.

אביגיל שררה: אנחנו לא יכולים להשבית את השוטרים.

אביגיל שררה: אין מצב כזה.

אביגיל שררה: הנשים מתות לצאת לשביתה, אבל יש כאלה מה יעשו עם הילדים, מה יעשו?

אביגיל שררה: אנחנו רוצים לעשות איזן שהיא הפגנת מחאה, אבל זה מאד קשה.

אביגיל שררה: אישה לא יכולה, איפה היא תשים את הילדים והכל.

אביגיל שררה: יש לנו הרבה בעיות בתחום הזה, אנחנו שנפגשים עם המון משפחות של שוטרים וסוהרים.

אביגיל שררה: אפרופו שאמר אריה ביבי על הגמלאים שמקבלים מנת מזון לעשות את החג.

אביגיל שררה: אני רוצה להגיד לכם, אנחנו כארגון נשות השוטרים והסוהרים, נותנים המון תקציבים לנשות שוטרים שבאמת אין להן מה לאכול.

אביגיל שררה: זה לא גמלאים, זה ילדים קטנים שאין להם אפילו ציוד לפעמים לבית הספר.

אביגיל שררה: אז אלה דברים שברמה זו, אני מאד מברכת את השר ואת כולכם, שבאמת, כמו שאתה אומרת, תיתן תאריך יעד לנושא הזה, כי אנחנו דנים בזה כבר הרבה זמן.

אביגיל שררה: אנחנו יודעים שאנחנו במאבקים---

אמנון כהן: בעזרת ה', זה נראה לקראת הסוף, בעזרת ה'.

אמנון כהן: ככה אני מרגיש, יש לי תחושה.

אמנון כהן: תחושה של כהן.

אמנון כהן: אני מקווה שאני ---

אביגיל שררה: אני מקווה שהתחושות האלה יהיו עד כדי כך.

יצחק אהרונוביץ': אני מרגיש כמוהו כבר שנתיים.

אמנון כהן: אני חדש.

אמנון כהן: אחרי שנתיים מגיע הסוף.

אמנון כהן: תודה אביגיל, תודה בשלב הזה.

אביגיל שררה: תודה רבה.

אמנון כהן: חבר הכנסת דב חנין, רצית גם לדבר, בבקשה אדוני.

דב חנין: תודה רבה אדוני יושב הראש.

אריה ביבי: אתה אומר ככהן, ואני מרגיש ששום דבר לא זז.

אמנון כהן: לאט לאט.

אמנון כהן: תחשוב חיובי – יהיה חיובי – בעזרת ה'.

אמנון כהן: בבקשה.

דב חנין: תודה רבה אדוני יושב הראש.

דב חנין: אני מצטער, אבל אני לא יכול להיות שותף לאופטימיות, כי אני מלווה את הסיפור הזה בעצם לאורך כל הקדנציה הנוכחית ומה שנאמר פה על ידי כל חברי הכנסת וכמובן על ידי השר, אלה הם דברים חשובים ונכונים, אבל משום מה אנחנו אומרים את זה כאן ולא מצליחים לשנות.

דב חנין: יש בעיה.

דב חנין: יש בעיה עם השקפת עולם שחושבת שהשירות הציבורי לא ראוי להיות מתוגמל.

דב חנין: זה נכון לגבי אחיות, זה נכון לגבי מורים, זה נכון לגבי פסיכולוגים וזה בוודאי ובוודאי נכון לגבי שוטרים.

דב חנין: לגבי שוטרים, כמו שאמרו קודמי, על השוטרים יש גם אחריות מיוחדת וגם נטל מיוחד וכמו שנאמר קודם, אנחנו גם מעוניינים שבתחום הזה יהיו אנשים טובים ולכן אנחנו רוצים לתמרץ אנשים להגיע למשטרה, אבל העמדה שאנחנו נתקלים בה היא פשוט עמדה בלתי אפשרית.

דב חנין: אדוני השר, אני רוצה לברך אותך על הדברים הגלויים והחשובים שאתה אמרת כאן וגם לומר שהצעתו, עמדתו של המשרד, היא באמת עמדת מינימום, אדוני יושב הראש.

דב חנין: העמדה של 7,000 ₪ כשכר בסיסי לשוטר, זו עמדת מינימום שאי אפשר יהיה לרדת ממנה למקום יותר נמוך.

דב חנין: אדוני יושב הראש, אני לא אופטימי, מכיוון שאני זוכר שבעוד בשנה שעברה, אנחנו ניהלנו בנושא הזה הידברות והתכתבות עם מנכ"ל משרד ראש הממשלה ומבחינה זו אני חושב שהכדור איננו נמצא רק במגרשם של אנשי האוצר ושל פקידי האוצר.

דב חנין: אני חושב שהסוגיה הזאת נמצאת וחייבת להימצא – על שולחנו של ראש הממשלה.

דב חנין: ולכן, אדוני יושב הראש, אני מציע, מול ראש הממשלה, לעשות שני מהלכים: אחד, בסיום הישיבה הזו להוציא מכתב של סיכום עמדת הוועדה ---

אמנון כהן: הוציאו כבר.

דב חנין: לראש הממשלה, לא למנכ"ל משרדו.

אמנון כהן: לראש הממשלה הוציאו.

דב חנין: אני מציע, אדוני יושב הראש, שאתה גם תזמין את ראש הממשלה לישיבה כאן, כדי שהוא ישמע את הדברים ויחליט אם הוא רוצה להתגייס לעניין או לא להתגייס לעניין.

דב חנין: אני חושב שלוח הזמנים שלנו חייב להיות קשור ללוח הזמנים הכללי של הכנסת.

דב חנין: כנס הקיץ של הכנסת עומדת להסתיים.

דב חנין: אני מציע שהוועדה תפעל לקדם את הצעת החוק של , עוד במהלך כנס הקיץ.

דב חנין: כשהצעת החוק הזאת תקודם, נראה אז מה אומרים במשרד האוצר ונראה אז מה אומרים במשרד ראש הממשלה.

דב חנין: תודה.

אמנון כהן: תודה.

אמנון כהן: נציג האוצר, תחליטו מי קודם?

אמנון כהן: קודם כל הממונה על השכר, הנציג שלו, או של האוצר קודם?

קריאה: שניהם האוצר.

אמנון כהן: כן, אני יודע, אחד אגף השכר, אחד אגף התקציבים.

אמנון כהן: זה אגף אחר, זה אגף אחר.

אמנון כהן: ניר, בבקשה.

ניר רייס: כן, צהריים טובים.

דב חנין: אתה יכול לקצר ולהגיד – אני מסכים.

ניר רייס: קודם כל, ברמת העיקרון – אנחנו מסכימים.

ניר רייס: אני חושב שאין ויכוח על זה שצריך לעשות טיפול בשכר השוטרים.

ניר רייס: עכשיו אנחנו מנסים ---

דב חנין: כל העניין הוא לתרגם את העקרונות לביצוע.

ניר רייס: עכשיו אנחנו מנסים להגיע לשם ובשביל שיהיה קל, אני רוצה להתחיל מהסוף.

ניר רייס: הרי יש פתרונות שאנחנו יודעים מה הם, בשביל להעלות את שכר השוטרים, גם מתחילים וגם שכר שוטרים אחרים.

ניר רייס: אנחנו אמרנו שצריכים ללכת בדבר הזה בשני שלבים.

ניר רייס: שלב ראשון הוא שלב מיידי והשלב השני, שגם בו אנחנו יודעים מה לעשות, כי יש מודל שכר נגדים, שיודעים מה הכיוונים בו וגם רוצים להשקיע בו מאות מיליוני שקלים.

ניר רייס: הוא מותנה בפתרון הנושא של הצמדת הגמלאים למדד.

ניר רייס: עכשיו, בואו נדבר על האבסורד, כי נוהגים להתרגז שאנחנו מקשרים בין נושא הגמלאים לנושא הפעילים.

ניר רייס: אז בואו נדבר על האבסורד.

ניר רייס: הרי דיברו פה על הנושא של הצעות החוק שתומכות בהתאגדות השוטרים ויש לזה הרבה השלכות, שאני לא אדבר על כולן פה ולכן אני לא חושב שהדבר הזה אפשרי, אבל לצורך העניין ---

אמנון כהן: אבל אתם תביאו את זה לזה.

ניר רייס: שנייה, אבל לצורך העניין, הרי לגבי כל הגופים שמאוגדים על ידי ההסתדרות הכללית ואיגודי עובדים אחרים, הוצמדו כבר הגמלאים למדד.

ניר רייס: אם אנחנו אומרים שהצמדת הגמלאים של המשטרה והשב"ס למדד, תוכל לאפשר פתרונות מערכתיים לשכר השוטרים, אז למה אנחנו צריכים להגיע להתאגדות, במקום לקבל את ההחלטות?

ניר רייס: אפשר לקבל את ההחלטות במערכת.

ניר רייס: עכשיו ידוע, ואני מניח שגם אתם מכירים את זה וחבר הכנסת ביבי וודאי מכיר את זה, שכתבו גם ארגוני נשות השוטרים, גם ארגוני הגמלאים, שהם תומכים במהלך.

ניר רייס: החליטה המערכת שהיא ---

אביגיל שררה: אנחנו לא כתבנו דבר כזה, אל תגיד דברים בשמנו.

ניר רייס: בסדר, אבל אני יודע שהבעתם אי התנגדות לדבר הזה, עד כמה שאני יודע.

ניר רייס: לפחות אנשים בשמכם, אבל בסדר, אני לא מייצג אתכם.

אריה ביבי: לא, לא, היו דיונים, עזוב.

אריה ביבי: היו דיונים.

ניצן הורוביץ: מה העניין עם ההצמדה למדד?

ניר רייס: אני אסביר את הנושא הזה.

ניר רייס: אבל המערכת אומרת, אנחנו מחכים לצבא.

ניר רייס: הצבא רוצה לנהל דיונים, להתווכח מה יהיה גובה הפיצוי, מתי זה יקרה, כמה כסף הוא יקבל רטרו.

ניר רייס: כל הזמן הזה שמתבזבז, אנשים מפסידים כסף שהם יכלו לקבל.

ניר רייס: אנחנו אמרנו להם מזמן, אפשר ליישם את ההצמדה למדד, לקבל מה שההסתדרות סגרה ובעתיד, אם הצבא יסגור משהו אחר, אז נקבל מה שיקבלו.

ניר רייס: הם רוצים להמתין.

ניר רייס: עכשיו אני אסביר את הנושא הזה לאור שאלתו של חבר הכנסת הורוביץ.

ניר רייס: כל עובדי המגזר הציבורי בפנסיה תקציבית, בעקבות הסכם שעם ההסתדרות הכללית החדשה, שהוא חל גם על המורים, על הרופאים ואחרים, גמלתם הוצמדה למדד.

ניר רייס: במסגרת המעבר הזה, הם גם קיבלו פיצוי שמגיע למי שפרש לפני שנת 2000, למעל 20%.

ניר רייס: זה נותן מענה טוב, גם למי שגמלתו היא 1,500 ₪.

ניר רייס: כי 20 ומשהו אחוז והצמדה מדי שנה למדד, היא ערובה לשמירת גם הגמלאות הנמוכות, כי האנשים האלה במצב הקיים, עם ההצמדה לפעילים, לא כל כך התקדמה הגמלה שלהם.

ניר רייס: ולכן, זה נותן את המענה.

ניר רייס: עכשיו, הדבר הזה מצד אחד יאפשר לתת מענה לגמלאים, מצד שני יאפשר לעשות שינוי בשכר הפעילים.

ניר רייס: מה זה שינוי בשכר הפעילים?

ניר רייס: יש מודל שכר הנגדים, שמייצר, נותן תוספות שכר בהתאם לתפקידים השונים במערכת, בהתאם לחשיבות התפקידים.

ניר רייס: אי אפשר ליישם אותו והוא עולה לא מעט.

ניר רייס: האוצר היה מוכן להעמיד לזה מקורות.

ניר רייס: אם מיישמים אותו לפני שמשנים את הצמדת הגמלאים – יוצא עיוות – לגמלאי שפרש לפני 30 שנה, לא בטוח שהייתה לו רמת פעילות, לא בטוח שהיו לו תוספות אחרות שקיימות היום.

ניר רייס: הוא צריך מענה אחיד לפי שנת הפרישה.

ניר רייס: לא רלבנטי לו מענה לפי סוג התפקיד, כפי שהוא קיים היום.

ניר רייס: ולכן, אנחנו אומרים, אם ---

ניצן הורוביץ: אבל למה אתה כורח את זה אחד בשני?

ניצן הורוביץ: זה שני דברים שצריך לטפל בהם.

ניצן הורוביץ: למה זה מותנה?

ניר רייס: כי אם מיישמים את זה קודם, הפיצוי הוא לפי מודל, מה שיקרה זה צריך ליישם את מודל הנגדים על הגמלאים.

ניר רייס: הדבר הזה אין לו מקורות והוא גם ייעשה בצורה מעוותת.

ניר רייס: הגמלאי, משנה אם הוא היה בימ"ם או היה סייר או היה עורפי.

ניר רייס: צריך לתת לו פיצוי לא לפי התפקיד שהוא היה, אלא לפי השנה שהוא פרש.

ניר רייס: זה מה שעושה ההסכם עם ההסתדרות.

ניר רייס: ולכן, חבל לא ליישם את ההסכם עם ההסתדרות ולאפשר את פתרון בעיית הפעילים.

ניר רייס: אנחנו אמרנו, אנחנו מוכנים לעשות פתרונות ביניים גם לשוטרים המתחילים.

ניר רייס: בדבר הזה גם היינו מוכנים להעמיד לזה מקורות.

ניר רייס: יש ויכוח על השלב הראשון.

ניר רייס: אנחנו אמרנו בשלב הראשון אפשר להגיע לסדר גודל של 6,000 ₪ לסייר המתחיל, למישהו ברמת פעילות שיטור.

ניר רייס: אנחנו אומרים, זה לא קצה הדרך, זו ההתחלה.

ניר רייס: כאשר נפתור את בעיית הגמלאים, כך שאם המערכת תחכה, ההחלטה שלה היא אם לחכות לצבא או לא.

ניר רייס: אבל אם היא מחליטה יותר מוקדם – טוב.

ניר רייס: אם היא מחליטה לחכות לצבא, זה גם טוב.

ניר רייס: אבל אז יהיה שלב שני, כשהשלב השני הוא לא רק לשוטרים המתחילים, הוא נוגע לנגדים, הוא נוגע לכל אורך השדרה.

אמנון כהן: ניר, אנחנו פה מדברים, הויכוח הוא על 1,000 ₪ בסך הכל.

אמנון כהן: השר כבר הסכים על 7,000 ₪.

אמנון כהן: בוא נגיד, עד שיסגרו כל המערכות, צה"ל והכל, בואו נתחיל עם 7,000, נתחיל להתקדם.

אמנון כהן: אנחנו הרי עושים טוב לעצמנו.

אמנון כהן: עושים איזו מגבלה כזו שהוא יוכשר בתקופה והוא לא יוכל לפרוש בתקופה.

אמנון כהן: לכן נתנה את זה.

קריאה: לכמה אנשים נוגע הדיון הספציפי הזה?

אמנון כהן: אבל חשוב לנו לקבל לשורות השוטרים את האנשים הראויים, המתאימים ולפתוח את המעגל לאנשים איכותיים וגם אני אומר לך, תשים איזו שהיא מגבלה.

אמנון כהן: אל תסתכל עכשיו על 1,000 ₪ לפה ולפה.

אמנון כהן: המטרה היא מערכתית, המטרה היא של המדינה.

אמנון כהן: זאת אומרת, לא נסתכל על החור של הגרוש כרגע.

אמנון כהן: נסתכל בפרספקטיבה היותר רחבה.

ניר רייס: אנחנו מסכימים עם זה, אבל מערכת שכר בנויה רובד על רובד.

ניר רייס: יש דרגה, יש מי שבדרגה מעל זה.

ניר רייס: צריך לטפל בכל המערכת.

ניר רייס: אי אפשר לעלות ב-40% ---

אמנון כהן: אבל כולנו מדברים על שוטר מתחיל.

אמנון כהן: מדברים על הדרגות האלו, הראשון.

ניר רייס: אבל האם אתה מעלה להעלות מ-5,000 ל-7,000 ₪, זה סדר גודל של ארבעים אחוז.

ניר רייס: אי אפשר להעלות ב-40% את השכר לשוטר המתחיל ולהגיד – אחרי 5 שנים יהיה פער מאד מאד קטן.

ניר רייס: זה רק דוחה את ההתמרמרות למי שהוא שש שנים.

אמנון כהן: לא אמרנו שנים.

אמנון כהן: אנחנו אומרים – ההתחלה כך ואז- אבל אתה צריך לסגור את זה כך שלא תהיה דרגה אחרי זה, ישר עולה גבוה מדי.

אמנון כהן: צריך להגביל את זה שההתחלה תהיה 7,000, זה מה שאנחנו רוצים ואז יעודכנו כל הדרגות האלה בהתאם, בהמשך.

ניר רייס: אז לכן, כפי שאתה אומר ---

אמנון כהן: אם צריך חקיקה בנושא הזה, לסגור את זה בחקיקה, בבקשה.

אמנון כהן: אנחנו פה יושבים למצוא כל נוסחה על מנת לסגור אותך, שלא יהיה מצב שאם זה יעודכן זה יעמיד על התקציב של המשרד לביטחון הפנים בהרבה מאד כסף.

ניר רייס: זה לא עניין של חקיקה.

ניר רייס: זה עניין של מערכת שכר.

ניר רייס: אי אפשר להעלות ב-40% את הדרגה הראשונה או את האנשים ב-5 שנים הראשונות ולא להסתכל מה קורה יום אחרי זה ---

אמנון כהן: אפשר, אפשר.

אמנון כהן: אפשר להעלות.

אמנון כהן: אנחנו העלינו בגופים מסוימים, במקומות שהיו עיוותים.

אמנון כהן: העלינו.

אמנון כהן: אל תגיד שאי אפשר.

אמנון כהן: אנחנו קודם כל העלינו, לכן צריך להיצמד למה שהעלית בעבר לגופים כאלה או אחרים, לקחת את אותו מודל ולהגיד פה היה עיוות למשך עשור, רצינו לטפל בזה, רצינו לתת לזה מענה, לא נתנו.

אמנון כהן: עכשיו חוזרים אחורה, עושים מן דבר כזה של קיפוח שהיה סוגרים אותו ומעכשיו משנים את הדרגות כך או אחרת.

יוחנן פלסנר: מה דרגת השכר הבאה אחרי ה-5,000?

יצחק אהרונוביץ': זה הנגדים.

יצחק אהרונוביץ': זה אחר כך 5,200, זה אחר כך 5,600.

יצחק אהרונוביץ': אני יכול להגיד לך – שוטרים של 7-8 שנים מקבלים 7,000.

יצחק אהרונוביץ': זה המדרגות.

אמנון כהן: הבנו.

אמנון כהן: יוחנן פלסנר, אתה קיבלת זכות דיבור, בבקשה.

יוחנן פלסנר: תודה רבה אדוני יושב הראש.

יוחנן פלסנר: אני מברך אותך על קיום הדיון הזה.

יוחנן פלסנר: מה שמדאיג אותי זו התחושה האופטימית והקונסנסוס.

יוחנן פלסנר: כי מאז שאני נכנסתי לכנסת, לקראת סוף שנת 2007, הנושא הזה, זאת אומרת אני בא לדיון הזה, אני לא צריך לבקש כבר ניירת, כי פחות או יותר המספר הזה של ה-5,000 ₪ ל-5,000 איש, אני מכיר פחות או יותר כבר 3-4 שנים.

אמנון כהן: זה עומד להשתנות.

יוחנן פלסנר: בגלל זה אני פחות אופטימי, כי את אותו דיון ואת אותו קונסנסוס אני מכיר.

יוחנן פלסנר: עכשיו, כשאני עושה חישוב מהיר, מדובר בשאלה של 60 מיליון ₪ לשנה.

יוחנן פלסנר: אם זה 5,000 איש, מדברים על העלאה של 1,000 ₪ לחודש, אז 5,000 כפול 1,000 זה 5 מיליון, כפול 12 חודשים – 60 מיליון.

יוחנן פלסנר: עכשיו, כל כך הרבה אנשים טובים ומשפיעים, מנכ"ל משרד, נציגי המשטרה, השר לביטחון הפנים, נציג אחת המפלגות החזקות ביותר בבית הזה, שיודעת לממש את רצונותיה.

אמנון כהן: אין מפלגות, זה קונסנסוס.

יוחנן פלסנר: כן, אבל יש מפלגות שיש להן יותר השפעה בנקודת הזמן הזאת ויש מפלגות עם פחות ועדיין, 60 מיליון ₪ לא עוברים.

יוחנן פלסנר: אז זה מה שמעלה אצלי ---

דב חנין: יש מפלגה אחת שחסרה בדיון הזה באופן עקבי, אגב.

יוחנן פלסנר: שהיא מה?

יוחנן פלסנר: מפלגת הליכוד?

דב חנין: כן.

יוחנן פלסנר: יכול להיות.

יוחנן פלסנר: עכשיו, אז אלה סימני השאלה שעולים אצלי ואני חושב שכן, בהנחה שבאמת הסוגיה הזאת של ה-1,000 או 2,000 ₪ לשכר מינימום ל-5,000 ₪ תיפתר ואני מקווה שאתם אופטימיים – אני לא.

יוחנן פלסנר: אני כן חושב שאי אפשר לא להעלות את הנושאים היותר רחבים.

יוחנן פלסנר: הרי אנחנו יודעים שבנושא כוח אדם במשטרה, הרי אנחנו יודעים שמצד אחד יש לו מעט חברה' שיש סוגיות של מטה מנופח ולא מעט חברה' שמרוויחים משכורות סבירות וכבר מזמן לא היו בשטח ומזמן שהלכו לתרום.

יוחנן פלסנר: עכשיו, את כל העומס בסוף מטילים על דרגי השטח והם גם מרוויחים מעט וגם עושים הרבה.

יוחנן פלסנר: בסוף התוצאה היא שיש מערכת שהבינוניים נשארים, כי אולי אין להם אלטרנטיביות בחוץ, המצוינים גם קיבלו הכשרה וכמו שאמרתם – גם יוצאים החוצה – נטמעים אחר כך כל מיני שמתקדמים בתוך המטה, או נשארים בתוכו וכבר מזמן שכחו איך להית בשטח.

יוחנן פלסנר: לכן, אני חושש שבסוף אנחנו נפתור את הדיון הזה באיזה מן פלסטר או אקמול של 60 מיליון שקל, שזה האוצר, אם יראה שעושים לו קצת רעש ידע לתת, אבל אנחנו נישאר עם משטרה שלא מעודדת את הטובים והמצוינים וקיימים טובים ומצוינים, אבל אני לא בהכרח חושב שהם אלה שמעודדים אותם להתקדם, להתקדם לדרגות הגבוהות, להמשיך להיות אנשי שטח, להמשיך לעודד ניידות בכוח האדם במשטרה.

יוחנן פלסנר: יש כאן בעיות יסוד מאד קשות ואני חושב שאם אנחנו יותר מדי נתעלם מהסוגיה הספציפית הזאת, אנחנו נישאר עם משטרה שהיא לא נותנת את המענה היסודי לתחושת חוסר הביטחון האישי שקיימת היום בציבור.

אמנון כהן: תודה, תודה.

אמנון כהן: בבקשה, מאיר בינג, משרד האוצר, אגף תקציבים.

מאיר בינג: אין לי הרבה מה להוסיף למה שניר רייס הוסיף.

מאיר בינג: כמו שניר אמר בגדול, יש שני דיונים.

מאיר בינג: יש דיון אחד על הטווח הארוך, שהוא פחות או יותר מוסכם והטווח הארוך מותנה בניתוב, שגם את זה אנחנו כולנו מכירים טוב וזה גם הדיון שהיה בשנה שעברה.

מאיר בינג: מעבר לזה יש את הדיון על הטווח הקצר, בו הדיונים מתנהלים בצורה אינטנסיבית בשבועיים – שלושה האחרונים.

מאיר בינג: יש הצעות על השולחן, יש דיונים, לא הגענו להבנות.

אריה ביבי: מה זה אינטנסיבי?

אריה ביבי: יום יום?

מאיר בניג: לא יום, יום, אבל מספר פעמים בשבוע.

אמנון כהן: מספר פעמים בשבוע, נו, אוקי.

אמנון כהן: איפה אתה רואה את הסוף?

מאיר בניג: אני כרגע לא יודע להגיד לך בדיוק איפה הסוף.

מאיר בניג: אנחנו עדיין במגעים.

אמנון כהן: הבנתי.

אמנון כהן: טוב, חבר הכנסת ברוורמן, רצית משפט?

אבישי ברוורמן: אני באתי מאוחר, סליחה.

אבישי ברוורמן: רק הערה אחת, מכיוון שאני מכיר את הדיון הזה כבר מהעבר, גם כיושב ראש ועדת הכספים, יש לי שתי מילים.

אבישי ברוורמן: ניר ומאיר, שהם באמת דוגמא לשירות ציבורי במיטבו, זה לא תפקידם.

אבישי ברוורמן: הם באים ומנסים במסגרת מגבלה מסוימת, לנתח מה אפשר לעשות.

אבישי ברוורמן: הבעיה של ישראל בנושא הזה היא סדרי עדיפויות.

אבישי ברוורמן: אמר ידידי, חבר הכנסת פלסנר ואני בטוח שאדם שהחלפנו הרבה אבק במדבר ביחד, זה איציק אהרונוביץ, השר, זה סדרי עדיפויות.

אבישי ברוורמן: היה פה שר משטרה אחד, משה שחל, שהוא הצליח באמת להביא שינוי משמעותי, בגלל שאז נתנו תקציבים גדולים והתחיל להיות גיוס למשטרה, של אנשים מאד מאד איכותיים.

אבישי ברוורמן: עכשיו המשטרה בישראל לא מקבלת את הגיבוי המתאים ולכן כלכלה, הרבה דברים אין על מה להגיד.

אבישי ברוורמן: כשאני שומע את כל השטויות בעיתונים, כל מיני כלכלנים או על התחזיות בעתיד, אמרתי כבר – Economic forecasting makes astrology looks good – באנגלית זה נשמע יותר טוב.

אבישי ברוורמן: אבל כלכלה יש לה רק דבר אחד – היא תורת התמריצים ואם במשטרת ישראל לא תהיה החלטה ואם זה שר אוצר או ראש ממשלה, שאומר שלוקחים כספים בצורה משמעותית ומתחילים לגייס אנשים, שמי שקיים לא מרגיש שהוא פראייר ואז אי אפשר להתמודד לא עם אנשים עם כסף עם פשע מאורגן ולא עם אנשים שבסופו של דבר יש להם עוצמות אחרות ואז המשטרה מפעם לפעם אולי יהיה לה איזה הבזק, אבל היא תהיה משטרה חלשה ולא אפקטיבית.

אבישי ברוורמן: ולכן זו לא החלטה בדרג הזה, זו החלטה שישראל לא עשתה אותה שנים, זו החלטה של ראש ממשלה ושר אוצר ולכן אני מקווה שבשוליים – יהיה השיפור הזה.

אבישי ברוורמן: השיפור הזה לא יביא את השינוי שמשטרת ישראל זקוקה לו.

אמנון כהן: תודה, תודה.

אמנון כהן: כבוד השר, תאמר כמה משפטים ואנחנו נסכם את הדיון.

יצחק אהרונוביץ': אני רוצה לומר כמה משפטים, כפי שאני מרגיש.

יצחק אהרונוביץ': סך הכל אין פה משהו אישי לא לניר ולא למאיר שאני מאד מעריך.

יצחק אהרונוביץ': אני רואה את משרד האוצר ואני בהחלט מסכים עם ראש הממשלה, כשאמרתי דברים מאד חריפים ואני לא חוזר בי.

יצחק אהרונוביץ': מי שמכיר אותי, אני ככה מתנהג, כי יש לי אחריות על הארגונים שאני חי ואני מפקד עליהם.

יצחק אהרונוביץ': באיזה שהוא מקום, אני לא רוצה את ההתקדמות.

יצחק אהרונוביץ': אני אמרתי את זה במספר דיונים, גם עם אנשי האוצר.

יצחק אהרונוביץ': בואו נעשה את ההפרדה ולא צריך לקשור דבר בדבר.

יצחק אהרונוביץ': אני אמרתי שכל הנושא של ההתקשרות שאנחנו כרגע צמודים לצבא, לשב"כ, למוסד, זה סיפור אחד.

יצחק אהרונוביץ': אני מוכן ללכת לקראת הפירוט, אין לי שום בעיה עם הגופים האלה, ברגע שתתקבל החלטה.

יצחק אהרונוביץ': יש דיונים אפילו ברמה של ראש הממשלה, שאני שותף להם.

יצחק אהרונוביץ': תתקבל החלטה – אני אהיה שותף ואנחנו נלך.

יצחק אהרונוביץ': לא להחזיק את השוטרים ואת הסוהרים כבני ערובה.

יצחק אהרונוביץ': צריך לתת להם את מה שמגיע להם לא היום - לפני שנתיים ולפני שלוש שנים – ולא לעשות לי חישוב של 20% או 40%.

יצחק אהרונוביץ': השוטרים האלה, באמת חיים בפת לחם.

יצחק אהרונוביץ': אין להם ממה לחיות.

יצחק אהרונוביץ': הם נותנים שירות מצוין לאזרחי מדינת ישראל ואסור לנו כרגע לחבר את שני הדברים.

יצחק אהרונוביץ': יש, שמענו פה כרגע, כרגע הגעתם ל-6,000 ש"ח ואני אומר שבאיזה שהוא מקום חייבים להגיד למינימום שביקשתי – 7,000 ₪.

יצחק אהרונוביץ': מילה אחת לגבי תוכנית ההתייעלות שאני שומע פה – המשטרה קצת לא מתנהגת ויש שם משכורות.

יצחק אהרונוביץ': רבותי, מי שרוצה לעשות ביקור שיבוא בביקור ולא בסיסמאות.

יצחק אהרונוביץ': יש התייעלות מצוינת במשטרה ובשירות בתי הסוהר.

יצחק אהרונוביץ': כרגע אנחנו עם המפכ"ל החדש, תוכנית נוספת על מה שהיה עם המפכ"ל הקודם.

יצחק אהרונוביץ': עשרות, מאות תקנים אנחנו לוקחים מהמטה הארצי, מהמטות, אנחנו מורידים דרגים של מטות, אנחנו מפנים אותם לשטח.

יצחק אהרונוביץ': רבותי זה לא היה.

יצחק אהרונוביץ': לא לפני ולא לפני הקודם.

יצחק אהרונוביץ': הדברים האלה נעשים ביום יום.

יצחק אהרונוביץ': תבואו ותבדקו מה שקורה.

יצחק אהרונוביץ': אז מצד אחד אני ממלא את הבקשה של האוצר – תלכו להתייעלות – את הצד הזה אני ממלא.

יצחק אהרונוביץ': את הצד של לתת לשוטרים ולסוהרים את השכר המגיע להם, אני חושב שזאת חובתנו, חובתנו.

יצחק אהרונוביץ': ממך אדוני יושב הראש, אני מבקש מחברי הכנסת, שאני מקבל רוח גבית מכולם, באמת.

יצחק אהרונוביץ': אני באמת מודה לכם.

יצחק אהרונוביץ': אני מבקש לקיים את המעקב ולא להניח ליום אחד, כי בסוף אני לא יוצא אופטימי מהדיון הזה.

יצחק אהרונוביץ': אמרתי את זה בהתחלה ואחרי ששמעתי את האוצר, אני הרבה פחות אופטימי ממה שחשבנו שאנחנו נצא מכאן.

אמנון כהן: אוקי, אני רוצה לסכם את הדיון הזה, דווקא ברוח אופטימית.

אמנון כהן: למה?

אמנון כהן: קודם כל אני מציע לאוצר לא להחזיק את השוטרים כבני ערובה.

אמנון כהן: מיד לשחרר את הסכומים ההתחלתיים של 7,000 ₪, שכר שוטר מתחיל.

אמנון כהן: את כל שאר החשבונות נעשה יותר מאוחר ואני לא יודע רטרואקטיבית כמה, מה מגיע, גם את זה צריך לבחון.

אמנון כהן: אבל את זה צריך לעשות במיידי.

אמנון כהן: אני מתחייב לקיים שיחה עם ראש הממשלה בנושא הזה ובמקביל אני אתייעץ עם ראש הממשלה מה הוא אומר, איך הוא אומר ואנחנו כמובן גם נבקש ונדרוש שהנושא הזה יטופל.

אמנון כהן: במקביל אני קובע פגישה עם סגן שר האוצר, עם המנגנון המקצועי של משרד האוצר.

אמנון כהן: נשב ונלמד, אולי כבודו יוזמן, אולי ירצה להיות בדיון הזה.

אמנון כהן: המטרה היא למצוא את הפתרון ואת הנוסחה הסופית, שנצא לדרך מהר.

אמנון כהן: אני מציע שהדברים יהיו תוך שבועיים, כי המנגנון של החקיקה עומד לפתחנו, המנגנון החקיקתי, אנחנו עדיין שבועיים מחכים ואם לא מצאנו פתרון – אנחנו מתקדמים בחקיקה ואנחנו נרתום את כל שרי ממשלת ישראל לנושא הזה ואנחנו נתקדם בחקיקה, אבל, יהיה מאוחר אחר כך.

אמנון כהן: אחרי שמסיימים חקיקה, כל פתרון שיביא האוצר – אנחנו לא מקבלים ואנחנו נשאר עם 5,000, אבל אנחנו נעביר את החקיקה שאחר כך יהיה קשה לתקן אותה והחקיקה תהיה כל כך טובה לטובת השוטרים, שבסוף אתם תבכו על מה שלא באתם היום ואז לא תבוא פשרה.

אמנון כהן: עוד משהו אני אומר, יש לנו אינטרסים משותפים, גם לממשלה יש חקיקות על שולחנה של הוועדה ואתם מעוניינים לקדם אותן.

אמנון כהן: אני שוקל להקפיא אותן בתקופה המסוימת הזאת, עד שנגמור את הבעיות של שכר השוטרים, אנחנו נקפיא את כל הדברים שאתם מבקשים מאיתנו, שהם לטובת המדינה אמנם, אבל אנחנו אומרים כרגע, מה שאני יכול, כיושב ראש ועדה, להקפיא את הדיונים האלה, לקדם את הנושא של שכר השוטרים.

אמנון כהן: תוך שבוע נגמור - ממשיכים לעבוד.

אמנון כהן: שבועיים נגמור – ממשיכים לעבוד.

אמנון כהן: אבל עד אז – אני גם צריך לבוא בצורה רצינית לנושא הזה – ותבינו, אנחנו רציניים.

אמנון כהן: כל סיעות הבית, אנחנו רוצים לעשות את הדברים האלה.

אמנון כהן: אנחנו לא באים כאיום, באים כעזר.

אמנון כהן: איפה שאתם צריכים אותנו: מול ראש ממשלה, מול שר האוצר, מול סגן שר האוצר, איפה שאתם צריכים אותנו – יש לכם אותנו אוטומטית.

אמנון כהן: אנחנו באים לעזר ולעזור.

אמנון כהן: הדבר הזה חייב למצוא את הפתרון תוך שבועיים שלושה, לגמור את הסיפור הזה.

אמנון כהן: תודה רבה.

אמנון כהן: הישיבה נעולה.